b'\n_START_ARTICLE_\nMars Exploration Rover\n_START_PARAGRAPH_\nMars Exploration Rover este o misiune spa\xc8\x9bial\xc4\x83 conceput\xc4\x83 de NASA \xc8\x99i \xc3\xaenceput\xc4\x83 \xc3\xaen anul 2003 prin trimiterea a dou\xc4\x83 rachete purt\xc4\x83toare pentru transportul a dou\xc4\x83 vehicule de teren Rover \xe2\x80\x94 Spirit \xc8\x99i Opportunity. Obiectul de cercetare al misiunii era cercetarea din punct de vedere geologic a suprafa\xc8\x9bei planetei Marte. Explorarea planetei este de fapt o continuare a lucr\xc4\x83rilor de prospec\xc8\x9biune efectuate \xc3\xaen anul 1976 de sondele spa\xc8\x9biale Viking-Lander \xc8\x99i \xc3\xaen anul 1997 de Pathfinder. Misiunea numit\xc4\x83 Mars Exploration Rover a fost un succes din punct de vedere tehnic \xc8\x99i \xc8\x99tiin\xc8\x9bific, fiind planificat a fi dus\xc4\x83 la bun sf\xc3\xa2r\xc8\x99it de dou\xc4\x83 vehicule de teren automate numite \xc3\xaen limb\xc4\x83 englez\xc4\x83 \xe2\x80\x9erover\xe2\x80\x9d. Vehiculele, \xc3\xaen afar\xc4\x83 de recoltarea probelor geologice, mai aveau misiunea de a depista cu ajutorul instrumentelor cu care erau dotate, prezen\xc8\x9ba apei \xc8\x99i eventual a vie\xc8\x9bii pe planeta Marte. Fiecare vehicul era dotat cu baterii solare care alimentau instrumente de m\xc4\x83sur\xc4\x83 utilizate la analiza \xc8\x99i fotografierea e\xc8\x99antioanelor de roci. Din cauza distan\xc8\x9bei mari dintre P\xc4\x83m\xc3\xa2nt \xc8\x99i Marte, vehiculele nu puteau fi dirijate de pe Terra, astfel fiind dotate cu un program inteligent care ocolea obstacolele de pe teren. Pentru prima oar\xc4\x83, prin existen\xc8\x9ba rocilor sedimentare, s-a constat acum existen\xc8\x9ba anterioar\xc4\x83 apei lichide pe o alt\xc4\x83 planet\xc4\x83. La acest proiect au avut o contribu\xc8\x9bie important\xc4\x83 \xc8\x99i cercet\xc4\x83tori germani.'